**Салықтөлеушінің оңалту рәсімін қолдану тәсілі**

 Нұр-Сұлтан қаласы Алматы ауданы бойынша мемлекеттік кірістер басқармасы кәсіпкердің төлемқабілеттігі уақытша әлсіреген жағдайда «Оңалту және банкроттық туралы» Заңына сәйкес оңалту рәсімін қолдануға болатынын еске салады.

 «Оңалту және банкроттық туралы» Заңының 5-1 бабына сәйкес борышкердің уақытша төлем қабілетсіздігі борышкердің немесе кредитордың оңалту рәсімін қолдану туралы өтінішпен сотқа жүгінуіне негіз болып табылады (өзге де кредиторлар алдындағы міндеттемелер оларды орындау мерзімі басталған күннен бастап төрт ай ішінде орындалмаса, төлем қабілетсіздігі уақытша болып табылады).

Борышкердiң өтiнiшi сотқа жазбаша нысанда немесе электрондық құжат нысанында берiледi. Оған борышкер – заңды тұлғаның басшысы не құрылтай құжаттарына сәйкес оны алмастыратын адам, не борышкер – дара кәсіпкер қол қояды.

Оңалту рәсімін қолдану туралы шешімді сот уақытша әкімшінің осы Заңның 49-бабы 4-тармағының 2) тармақшасында көзделген борышкердің қаржылық орнықтылығы туралы қорытындысын ескере отырып қабылдайды.

Оңалту жоспарын іске асыру мерзімі бес жылдан аспауға тиіс.

Оңалту жоспарын борышкер оңалту рәсімін қолдану туралы шешім заңды күшіне енген күннен бастап үш ай ішінде кредиторлармен және оңалтуды басқарушымен бірлесіп әзірлеуге тиіс.

 Әзірленген оңалту жоспары бір кезектегі кредиторлар талаптарын қанағаттандырудың тең шарттарын көздеуге тиіс.